CELEX: 32014R0545
Language: hu
Date: 2014-05-15
Title: Az Európai Parlament és a Tanács 545/2014/EU rendelete ( 2014. május 15. ) a közösségi munkaerő mintavételes felmérésének megszervezéséről szóló 577/98/EK tanácsi rendelet módosításáról  EGT-vonatkozású szöveg

29.5.2014   
            
            
               HU
            
            
               Az Európai Unió Hivatalos Lapja
            
            
               L 163/10
            
         AZ EURÓPAI PARLAMENT ÉS A TANÁCS 545/2014/EU RENDELETE
   (2014. május 15.)
   a közösségi munkaerő mintavételes felmérésének megszervezéséről szóló 577/98/EK tanácsi rendelet módosításáról
   (EGT-vonatkozású szöveg)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 338. cikke (1) bekezdésére,
   tekintettel az Európai Bizottság javaslatára,
   a jogalkotási aktus tervezete nemzeti parlamenteknek való megküldését követően,
   rendes jogalkotási eljárás keretében (1),
   mivel:
   
               (1)
            
            
               Ahhoz, hogy hatékonnyá tehessük az Európai Unió működéséről szóló szerződés (EUMSZ) 10. cikkében foglalt, megkülönböztetés elleni küzdelmet, hogy elősegíthessük az Európai Unió Alapjogi Chartája 21. cikkének való megfelelést, hogy az Európai Unióról szóló szerződés (EUSZ) 3. cikkével összhangban megvalósíthassuk a teljes foglalkoztatottságra és a társadalmi haladásra vonatkozó célt, valamint hogy nyomon követhessük az uniós szakpolitikák célkitűzései – mint például az Európa 2020 stratégia kiemelt céljai – irányában történt előrehaladást, összehasonlítható, megbízható és objektív statisztikákra van szükség a foglalkoztatott, a munkanélküli és a munkaerőpiacon nem jelenlévő személyek helyzetére vonatkozóan, a statisztikai adatok bizalmas kezelése, valamint a magánéletnek és a személyes adatok védelmének a tiszteletben tartása mellett.
            
         
               (2)
            
            
               Az EUMSZ hatálybalépésének következtében a Bizottságra ruházott hatásköröket össze kell hangolni az EUMSZ 290. cikkével, valamint a 182/2011/EU európai parlamenti és tanácsi rendelet (2) hatálybalépéséből eredő új jogi kerettel.
            
         
               (3)
            
            
               A Bizottság a 182/2011/EU rendelet keretében kötelezettséget vállalt arra, hogy az EUMSZ-ben megállapított kritériumokra figyelemmel felülvizsgálja azokat a jogalkotási aktusokat, amelyek jelenleg hivatkozást tartalmaznak az ellenőrzéssel történő szabályozási bizottsági eljárásra.
            
         
               (4)
            
            
               Az 577/98/EK tanácsi rendelet (3) hivatkozásokat tartalmaz az ellenőrzéssel történő szabályozási bizottsági eljárásra, ezért az EUMSZ-ben megállapított kritériumokra figyelemmel felül kell vizsgálni.
            
         
               (5)
            
            
               Mindenekelőtt a gazdasági, társadalmi és technikai fejlődés figyelembevétele érdekében a Bizottságot fel kell hatalmazni arra, hogy az EUMSZ 290. cikkével összhangban jogi aktusokat fogadjon el az 577/98/EK rendeletben szereplő felmérési jellemzők 14 csoportján belül meghatározott felmérési változók listájának kiigazítására vonatkozóan, és létrehozza az ad hoc modulok hároméves programját, minden egyes ad hoc modul tekintetében meghatározva annak tárgyát, felsorolva a jellemző témákat és azok leírását („ad hoc almodulok”), valamint a referencia időszakot. Ezenfelül a Bizottságot fel kell hatalmazni arra, hogy felhatalmazáson alapuló jogi aktusokat fogadjon el a strukturális változók listájának elfogadása és a felmérés gyakoriságának a meghatározása érdekében. A Bizottságnak gondoskodnia kell arról, hogy ezek a felhatalmazáson alapuló jogi aktusok ne rójanak jelentős többletterhet a tagállamokra vagy az adatszolgáltatókra.
            
         
               (6)
            
            
               Különösen fontos, hogy a Bizottság az előkészítő munkája során – többek között szakértői szinten – megfelelő konzultációkat folytasson. A felhatalmazáson alapuló jogi aktusok előkészítése és kidolgozása során a Bizottságnak gondoskodnia kell a vonatkozó dokumentumoknak az Európai Parlament és a Tanács részére egyidejűleg, időben és megfelelő módon történő továbbításáról.
            
         
               (7)
            
            
               Az 577/98/EK rendelet egységes feltételek mellett történő végrehajtásának biztosítása érdekében végrehajtási hatásköröket kell ruházni a Bizottságra. Ezeket a hatásköröket a 182/2011/EU rendeletnek megfelelően kell gyakorolni.
            
         
               (8)
            
            
               Tekintettel arra, hogy a munkaerő-felmérés ad hoc moduljai jelentős szerepet töltenek be az uniós szakpolitikák szempontjából, uniós hozzájárulást kell nyújtani a végrehajtásuk finanszírozásához, mégpedig a pénzügyi terhek uniós és tagállami költségvetések közötti ésszerű megosztásának az elvével összhangban. A támogatásokat ajánlattételi felhívás nélkül kell nyújtani, a 966/2012/EU, Euratom európai parlamenti és tanácsi rendelettel (4) összhangban. A támogatásokat a 223/2009/EK európai parlamenti és tanácsi rendeletben (5) említett nemzeti statisztikai intézetek és más nemzeti hatóságok részére kell odaítélni, feltéve, hogy az ad hoc modulokat ténylegesen végrehajtják. A munkaerő-felmérések elvégzése céljából nyújtott támogatások átalányösszegek formájában is nyújthatók. Ezzel összefüggésben indokolt, hogy az átalányösszegek alkalmazása legyen a támogatáskezelés egyszerűsítésének egyik fő módja.
            
         
               (9)
            
            
               A 966/2012/EU, Euratom rendelettől eltérve és tekintettel arra a többletteherre, amely a munkaerő-felmérés ad hoc moduljai keretében összegyűjtendő további, az uniós szakpolitikai célokkal összefüggő mutatók biztosításához szükséges információkhoz kapcsolódik, társfinanszírozást kell nyújtani a nemzeti közigazgatások személyzetének bérköltségeihez – még akkor is, ha az adott állami hatóság uniós támogatás nélkül is végrehajtotta volna a támogatott intézkedést –, valamint az egyéb releváns támogatható költségekhez.
            
         
               (10)
            
            
               Ami a hatáskörök Bizottságra történő átruházását illeti, e rendelet arra korlátozódik, hogy a hatásköröknek a Bizottságra történő, az 577/98/EK rendeletben foglalt jelenlegi átruházását összehangolja az EUMSZ 290. cikkével és a 182/2011/EU rendelet hatálybalépéséből eredő új jogi kerettel, valamint hogy adott esetben felülvizsgálja e hatásköröket. Mivel az 577/98/EK rendelet céljait a tagállamok továbbra sem tudják kielégítően megvalósítani, az Unió szintjén azonban e célok jobban megvalósíthatók, az Unió intézkedéseket hozhat az EUSZ 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ez a rendelet nem lépi túl az e célok eléréséhez szükséges mértéket.
            
         
               (11)
            
            
               A jogbiztonság érdekében szavatolni kell, hogy ez a rendelet ne érintse az intézkedések elfogadására irányuló olyan eljárásokat, amelyek e rendelet hatálybalépése előtt indultak meg, de annak időpontjáig nem zárultak le.
            
         
               (12)
            
            
               Az 577/98/EK rendeletet ezért ennek megfelelően módosítani kell,
            
         ELFOGADTA EZT A RENDELETET:
   1. cikk
   Az 577/98/EK rendelet a következőképpen módosul:
   
               1.
            
            
               a 4. cikk a következőképpen módosul:
               
                           a)
                        
                        
                           a (2) és a (3) bekezdés helyébe a következő szöveg lép:
                           „(2)   A Bizottság felhatalmazást kap arra, hogy a 7c. cikknek megfelelően felhatalmazáson alapuló jogi aktusokat fogadjon el az e cikk (1) bekezdésében említett felmérési jellemzők 14 csoportján belül meghatározott felmérési változók listájának az eljárások és a koncepciók fejlődése miatt szükségessé vált kiigazítására vonatkozóan. Az e bekezdéssel összhangban elfogadott, felhatalmazáson alapuló jogi aktusok a nem kötelező változókat nem alakítják át kötelező változókká. A folyamatos felmérés tárgyát képező kötelező változóknak az e cikk (1) bekezdésének a)–j) pontjában, valamint l), m) és n) pontjában szereplő felmérési jellemzők köréből kerülnek ki. Az említett változóknak a 94 felmérési jellemzőn belül maradnak. A felhatalmazáson alapuló jogi aktusokat legkésőbb az adott felmérés referencia időszakának kezdete előtt legalább 15 hónappal kerülnek elfogadásra.
                           A Bizottság felhatalmazást kap arra, hogy a 7c. cikknek megfelelően felhatalmazáson alapuló jogi aktusokat fogadjon el az e cikk (1) bekezdésében meghatározott felmérési jellemzők közül kiválasztandó olyan változók (a továbbiakban: a strukturális változók) listájára vonatkozóan, amelyeket – független megfigyelések almintájából – negyedéves átlagértékek helyett 52 hét vonatkozásában kell összegyűjteni és éves átlagértékként megadni.
                           (2a)   A strukturális változóknak teljesíteniük kell azt a feltételt, hogy a munkaképes korú népesség legalább 1 %-át képviselő éves becslések esetében a relatív standard hiba (a design effectet figyelmen kívül hagyva) nem haladhatja meg:
                           
                                       a)
                                    
                                    
                                       a 9 %-ot az 1 millió és 20 millió közötti népességgel rendelkező tagállamok esetében; és
                                    
                                 
                                       b)
                                    
                                    
                                       az 5 %-ot a legalább 20 milliós népességű tagállamok esetében.
                                    
                                 Az 1 milliónál kevesebb lakossal rendelkező tagállamok mentesülnek a relatív standard hibákkal kapcsolatos követelmények alól, és a változókat a teljes mintára vonatkozóan kell gyűjteniük, kivéve, ha a minta megfelel az a) pontban meghatározott kritériumnak.
                           Az olyan tagállamok esetében, amelyek a strukturális változókra vonatkozó adatok gyűjtéséhez almintát használnak, és az almintához több mint egy megfigyelési hullámot kell igénybe venniük, a teljes almintának független megfigyelésekből kell állnia.
                           (2b)   Az éves almintából származó értékösszeg becslésekés a teljes mintából származó becslések éves átlaga között konzisztenciát kell biztosítani a foglalkoztatás, a munkanélküliség és az inaktív népesség tekintetében, mégpedig nemek szerinti bontásban és a következő korcsoportok vonatkozásában: 15–24 év, 25–34 év, 35–44 év, 45–54 év és 55+.
                           (3)   A Bizottság – végrehajtási jogi aktusok útján – elfogadja az alkalmazandó editálásra vonatkozó szabályokat, a változók kódolását és a foglalkoztatási helyzetre vonatkozó kérdések megfogalmazási elveinek felsorolását. E végrehajtási aktusokat a 8. cikk (2) bekezdésében említett vizsgálóbizottsági eljárásnak megfelelően kell elfogadni.”;
                        
                     
                           b)
                        
                        
                           a (4) bekezdést el kell hagyni;
                        
                     
         
               2.
            
            
               a rendelet a következő cikkekkel egészül ki:
               „7a. cikk
               Ad hoc modulok
               (1)   A 4. cikk (1) bekezdésében ismertetett információkat felmérési jellemzők további csoportja egészítheti ki (a továbbiakban: az ad hoc modul).
               (2)   Az ad hoc modulokban szereplő információk gyűjtéséhez használt minta egyben a strukturális változókra vonatkozó információkat is szolgáltat.
               (3)   Az ad hoc modulokban szereplő információk gyűjtéséhez használt mintának meg kell felelnie az alábbi feltételek egyikének:
               
                           a)
                        
                        
                           az ad hoc modulokban szereplő információkat 52 referencia hét alatt gyűjti, és a 4. cikk (2a) bekezdésében foglalt követelmények vonatkoznak rá; vagy
                        
                     
                           b)
                        
                        
                           az ad hoc modulokban szereplő információkat a teljes mintán gyűjti legalább egy negyedéves időszakon át.
                        
                     (4)   A Bizottság felhatalmazást kap arra, hogy a 7c. cikknek megfelelően felhatalmazáson alapuló jogi aktusokat fogadjon el, amelyek révén létrehozza az ad hoc modulok hároméves programját. E programban minden egyes ad hoc modul tekintetében nevesíteni kell annak tárgyát, a referencia időszakot, valamint a jellemző témák felsorolását és azok leírását (a továbbiakban: az ad hoc almodulok); ezek az ad hoc almodulok alkotják azt a keretet, amelyen belül meghatározásra és nevesítésre kerülnek az ad hoc moduloknak az e cikk (5) bekezdésében említett technikai jellemzői. A programot legkésőbb a program referencia időszakának kezdete előtt 24 hónappal kell elfogadni.
               (5)   Az e cikk (4) bekezdésében említett program egységes végrehajtásának biztosítása érdekében a Bizottság végrehajtási jogi aktusok útján meghatározza az ad hoc moduloknak az egyes ad hoc almodulok szerinti technikai jellemzőit – az említett bekezdésben meghatározott jellemző témákkal területével összhangban –, valamint az adattovábbításhoz használandó szűrőket és kódokat, továbbá az adatgyűjtés eredményeinek továbbítására vonatkozó határidőt, amely eltérhet a 6. cikkben említett határidőtől. E végrehajtási jogi aktusokat a 8. cikk (2) bekezdésében említett vizsgálóbizottsági eljárásnak megfelelően kell elfogadni.
               (6)   Az ad hoc modul keretében összegyűjtendő információk részletes jegyzékét legkésőbb e modul referencia időszakának kezdete előtt 12 hónappal kell kidolgozni. Az ad hoc modul legfeljebb 11 technikai jellemzőt foglalhat magában.
               7b. cikk
               Finanszírozási rendelkezések
               Az Unió pénzügyi támogatást nyújt a 223/2009/EK európai parlamenti és tanácsi rendelet (6) 5. cikkében említett nemzeti statisztikai intézetek és más nemzeti hatóságok számára az e rendelet 7a. cikkében említett ad hoc modulok végrehajtásához, az 1296/2013/EU európai parlamenti és tanácsi rendelet (7) 16. cikke (1) bekezdésének a) pontjával összhangban. A 966/2012/EU, Euratom európai parlamenti és tanácsi rendelet (8) 128. cikke (1) bekezdésének második albekezdésével összhangban az Unió ajánlattételi felhívás nélkül is támogatást nyújthat az említett nemzeti statisztikai intézetek és más nemzeti hatóságok számára. A támogatások átalányösszeg formájában is kifizethetők, és folyósításuk feltétele, hogy a tagállamok ténylegesen részt vegyenek az ad hoc modulok végrehajtásában.
               7c. cikk
               A felhatalmazás gyakorlása
               (1)   A felhatalmazáson alapuló jogi aktusok elfogadására vonatkozóan a Bizottság részére adott felhatalmazás gyakorlásának feltételeit e cikk határozza meg.
               (2)   A 4. cikk (2) bekezdése, valamint a 7a. cikk szerinti felhatalmazás gyakorlása során a Bizottság gondoskodik arról, hogy a felhatalmazáson alapuló jogi aktusok ne rójanak jelentős többletterhet a tagállamokra és az adatszolgáltatókra.
               E felhatalmazáson alapuló jogi aktusok elfogadására csak akkor kerülhet sor, ha az a társadalmi és gazdasági fejlemények figyelembevétele érdekében szükséges. E felhatalmazáson alapuló jogi aktusok nem változtathatják meg a kért információk nem kötelező jellegét.
               A Bizottságnak megfelelően meg kell indokolnia a felhatalmazáson alapuló jogi aktusokban előirányzott statisztikai intézkedéseket, adott esetben a területen illetékes szakértőktől származó információk felhasználásával, amelyek a 223/2009/EK rendelet 14. cikke (3) bekezdésének c) pontjában említett költséghatékonysági elemzésen alapulnak, a válaszadókra háruló terhek és az előállítási költségek értékelését is beleértve.
               (3)   A Bizottságnak a 4. cikk (2) bekezdésében és a 7a. cikkben említett, felhatalmazáson alapuló jogi aktusok elfogadására vonatkozó felhatalmazása ötéves időtartamra szól 2014. június 18-tól kezdődő hatállyal. A Bizottság legkésőbb kilenc hónappal az ötéves időtartam letelte előtt jelentést készít a felhatalmazásról. Amennyiben az Európai Parlament vagy a Tanács nem ellenzi a meghosszabbítást legkésőbb három hónappal az egyes időtartamok vége, akkor a felhatalmazás hallgatólagosan meghosszabbodik a korábbival megegyező időtartamra.
               (4)   Az Európai Parlament vagy a Tanács bármikor visszavonhatja a 4. cikk (2) bekezdésében és a 7a. cikkben említett felhatalmazást. A visszavonásról szóló határozat megszünteti az abban megjelölt felhatalmazást. A határozat az Európai Unió Hivatalos Lapjában való kihirdetését követő napon, vagy a benne megjelölt későbbi időpontban lép hatályba. A határozat nem érinti a már hatályban lévő, felhatalmazáson alapuló jogi aktusok érvényességét.
               (5)   A Bizottság a felhatalmazáson alapuló jogi aktus elfogadását követően haladéktalanul és egyidejűleg értesíti az Európai Parlamentet és a Tanácsot e jogi aktus elfogadásáról.
               (6)   A 4. cikk (2) bekezdése és a 7a. cikk értelmében elfogadott, felhatalmazáson alapuló jogi aktus csak akkor lép hatályba, ha az Európai Parlamentnek és a Tanácsnak a jogi aktusról való értesítését követő két hónapon belül sem az Európai Parlament, sem a Tanács nem emelt ellene kifogást, illetve ha az említett időtartam lejártát megelőzően mind az Európai Parlament, mind a Tanács arról tájékoztatta a Bizottságot, hogy nem fog kifogást emelni. Az Európai Parlament vagy a Tanács kezdeményezésére ez az időtartam két hónappal meghosszabbodik.
               
                  (6)  Az Európai Parlament és a Tanács 2009. március 11-i 223/2009/EK rendelete az európai statisztikákról és a titoktartási kötelezettség hatálya alá tartozó statisztikai adatoknak az Európai Közösségek Statisztikai Hivatala részére történő továbbításáról szóló 1101/2008/EK, Euratom európai parlamenti és tanácsi rendelet, a közösségi statisztikákról szóló 322/97/EK tanácsi rendelet és az Európai Közösségek statisztikai programbizottságának létrehozásáról szóló 89/382/EGK, Euratom tanácsi határozat hatályon kívül helyezéséről (HL L 87., 2009.3.31., 164. o.)."
						
               
                  (7)  Az Európai Parlament és a Tanács 1296/2013/EU rendelete (2013. december 11.) az Európai Unió foglalkoztatás és társadalmi innováció programjáról és a foglalkoztatási és társadalmi befogadási célú európai Progress mikrofinanszírozási eszköz létrehozásáról szóló 283/2010/EU határozat módosításáról (HL L 347., 2013.12.20., 238. o.)."
						
               
                  (8)  Az Európai Parlament és a Tanács 2012. október 25-i 966/2012/EU, Euratom rendelete az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).”"
						
            
         
               3.
            
            
               a 8. cikk helyébe a következő szöveg lép:
               „8. cikk
               Bizottsági eljárás
               (1)   A Bizottságot az európai statisztikai rendszer bizottsága segíti, amelyet a 223/2009/EK rendelet hozott létre. Ez a bizottság a 182/2011/EU európai parlamenti és tanácsi rendelet (9) értelmében vett bizottság.
               (2)   Az e bekezdésre történő hivatkozáskor a 182/2011/EU rendelet 5. cikkét kell alkalmazni.
               
                  (9)  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).”"
						
            
         2. cikk
   Ez a rendelet nem érinti az 577/98/EK rendeletben előirányzott intézkedések elfogadására irányuló olyan eljárásokat, amelyek 2014. június 18. előtt indultak meg, de ezen időpontig nem zárultak le.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. május 15-én.
      
         
            az Európai Parlament részéről
         
         
            az elnök
         
         M. SCHULZ
      
      
         
            a Tanács részéről
         
         
            az elnök
         
         D. KOURKOULAS
      
   
   
      (1)  Az Európai Parlament 2014. április 15-i álláspontja (a Hivatalos Lapban még nem tették közzé) és a Tanács 2014. május 8-i határozata.
   
      (2)  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).
   
      (3)  A Tanács 577/98/EK rendelete (1998. március 9.) a közösségi munkaerő mintavételes felmérésének megszervezéséről (HL L 77., 1998.3.14., 3. o.; magyar nyelvű különkiadás: 5. fejezet, 3. kötet, 273. o.).
   
      (4)  Az Európai Parlament és a Tanács 966/2012/EU, Euratom rendelete (2012. október 25.) az Unió általános költségvetésére alkalmazandó pénzügyi szabályokról és a 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).
   
      (5)  Az Európai Parlament és a Tanács 223/2009/EK rendelete (2009. március 11.) az európai statisztikákról és a titoktartási kötelezettség hatálya alá tartozó statisztikai adatoknak az Európai Közösségek Statisztikai Hivatala részére történő továbbításáról szóló 1101/2008/EK, Euratom európai parlamenti és tanácsi rendelet, a közösségi statisztikákról szóló 322/97/EK tanácsi rendelet és az Európai Közösségek statisztikai programbizottságának létrehozásáról szóló 89/382/EGK, Euratom tanácsi határozat hatályon kívül helyezéséről (HL L 87., 2009.3.31., 164. o.).